Wunpawng Mungdan Shanglawt Asuya, Dingdung Ginwang Ginjaw, Masat (1) Dap Ba Daju, Majoi Gawk Nu hta Mung shawa, Dap shawa, Jawng ma, Jawng sara/num masha n-gun yawng marai (506) hte jahpawt hkying (10:00am) kawn (12:00noon) lapran Mungkan Ka-ni Nang Hpam Ninghkap Masat N'htoi hpawng galaw lai wa sai lam shiga na chye lu ai. Lamang hta Ginwang Ginjaw Uphkang Du (Ka-ni Nanghpam Pat Jasan Ningbaw) hte Dap Ba (1) Shingja Du yan kaw na Ka-ni Nanghpam gaw amyu ting a hpyen madung re lam, ninghkap gasat na matu marai hkum ting dek hta lit nga ai lam, san seng ai amyu, san seng ai Magam Dap, san sneg ai Magam gun byin tai ra ai lam hpaji jaw tsun shadun lai wa sai hpe na chye lu ai. Zuphpawng ngut ai hpang 2011-2012 laman lu rim da ai Ka-ni Nang Hpam malu masha ni hpe shawa man hta wan nat jahten ai lam hpe galaw lai wa sai hta nat jahten kau ai Ya Ma tawng (271), Yoi tsi tawng (45), Ka-ni chyang lap (2) jan, Ka-ni hpraw penicillin soi kasha (31) tup re lam hpe mung na chye lu ai. Dingdung Ginwang Ginjaw, KIO uphkang gaiwang kata Mali hka mayan ja htu nga ai Maw masha ni kaji kajaw lu sha, dut mari ai hta lai, ru di mung shawa ni hta Ka-ni nanghpam hte seng nna lu sha, dut mari, hkai shatut ai lam n nga sai ngu tsun lu ai lam myitsu ni kawn tsun shana wa ai.
kac_Latn